Premierul Sorin Grindeanu a semnat decizia prin care îl numește pe Nicolae Marius Sepi în funcția de secretar de stat la Ministerul Consultării Publice și Dialogului Social.

Decizia premierului a fost publicată în Monitorul Oficial la data de 18 ianuarie 2017.

Marius Sepi a fost, până acum, prim-vicepreședintele sindicatului SANITAS. Anterior, el a fost vicepreședinte al PSD Alba (funcție din care a demisionat în anul 2011) iar între anii 2004 - 2008 a fost consilier județean din partea PSD.

După ce a părăsit funcțiile de conducere din PSD și a devenit lider sindical, Marius Sepi declara, la un moment dat, că "este ordin pe unitate să fie lovit SANITAS prin tot felul de impostori".

Citește și: Regele sindicatelor a jucat cartea grevei pentru PSD: Ordonanța de urgență privind veniturile bugetarilor a fost deblocată politic în campanie

Sepi este cunoscut pentru legăturile sale cu PSD-ul. Până în 2011, el a fost vicepreședinte al PSD Alba, funcție obținută în urma unui acord între CNSLR-Frăția și acest partid. „Nu ascund faptul că o să încercăm să folosim Partidul Social Democrat la maximum posibil. Şi ei, la rândul lor, o să ne folosească pe noi, ceea ce mi se pare până la urmă corect”, spunea Sepi în 2010.

În octombrie 2016, Sindicatul SANITAS, avându-l ca prim-vicepreședinte pe Marius Sepi, a fost în grevă generală.

„Negocierile Federaţiei Sanitas cu Ministerul Sănătăţii au eşuat, cu toate că 75.000 de angajaţi din sistemul sanitar au intrat astăzi în grevă generală. Inflexibilitatea manifestată reflectă de fapt lipsa de interes a guvernanţilor pentru a găsi soluţii fiabile la solicitările Sanitas. Greva generală va continua şi facem un apel către toţi colegii să nu se lase intimidaţi şi să nu uite că împreună suntem mai puternici”, sublinia un comunicat al SANITAS, avându-l pe atunci, ca prim-vicepreședinte, pe Marius Sepi.

De acum înainte, Sepi nu va mai conduce greve, întrucât este secretar de stat în Guvernul Grindeanu.